钦定古今图书集成/理学汇编/学行典/第103卷 > 《太学张博士讲礼记记》唐·欧阳詹
## 钦定古今图书集成/理学汇编/学行典/第103卷 > 《太学张博士讲礼记记》唐·欧阳詹

说，释典籍，谓之讲。讲之为言耩也，如农之耕田畴焉。
畴将植而求实，虽耕矣，必耩分其畦陇，嘉谷由是乎
生；典籍将肄以求明，虽习矣，必讲穷其旨趣，儒术由
是乎成。我国庠春享先师，后更月命太学博士清河
张公讲《礼记》，成儒术也。圣祖三刊九经，公通其六，精
于五，而《礼记》在乎其中。礼也者，御人之大故，首于群
“籍而讲之。束修既行，筵肆乃设。”公就几北坐，南面，直
讲抗牍，南座北面，大司成端委居于东，小司成率属
列于西，国子师长序公侯子孙自其馆；太学师长序
卿大夫子孙自其馆；四门师长序八方俊造自其馆；
广文师长序天下秀彦自其馆；其馀法家、墨家、书算
家，辍业以从，亦自其馆。没阶云来，即席鳞居，攒弁如
星，连襟成帷。公先申有礼之本，次陈用礼之要，正三
代损益得失，定百家疏义长短，镕乎作者之意，注乎
学者之耳。河倾于悬，风落于天，清泠洒荡，幽远无泥，
所昧镜彻于灵台，所疑冰释于心泉。“后一日闻于朝，
百司达官造者半；后一日闻于都，九城知名造者半。
皆寻声得器，虚来实”归予。职在下庠，亦掌有教。道不
足训，领徒从公，惟始洎终。睹公之美，敬书盛事，记诸
屋壁，并列当时执简抠衣者于左偏。贞元十四年记。